En 48-årig mand fra Thy er varetægtsfængslet indtil den 20. oktober, efter han var fremstillet ved grundlovsforhør lørdag. Det oplyser vagtchef ved Midt- og Vestjyllands Politi Jens Claumarch. Den 48-årige mand blev anholdt fredag eftermiddag, efter politiet fandt et stort areal i Thy, hvor der blev dyrket hamp. Manden er nu sigtet efter straffelovens §191, der omhandler fremstillingen af narkotika. - Dørene til grundlovsforhøret var dobbeltlukkede, og jeg kan derfor ikke oplyse, hvilken tilknytning manden har til stedet, siger Jens Claumarch. Hampplanterne var gemt bag flere majsplanter, men politiet fik et tip om hampen, efter planterne havde vokset sig højere end majsen. Jens Claumarch fortalte fredag til TV MIDTVEST , at der formentlig er tale om flere tusinde hampplanter, der er blevet dyrket i området. Politiet fik hjælp fra Beredskabsstyrelsen Nordjylland til at fjerne de mange planter, som senere skal destrueres.

Referat:
En 48-årig mand fra Thy er varetægtsfængslet i sagen om et stort areal med hamp, gemt bag majsplanter i Thy.